Noodsaaklikheid van maatskaplike werk in kollig geplaasChristia Potgieter, ’n maatskaplike werker en hoof van Solidariteit Helpende Hand se afdeling vir maatskaplikewerkdienste. (Foto: Verskaf) Solidariteit Helpende Hand se afdeling vir maatskaplikewerkdienste stuur vandeesmaand, ter viering van Internasionale Maatskaplikewerkersdag, ’n veldtog van stapel om bewusmaking oor dié eerbare en noodsaaklike beroep te kweek. Internasionale Maatskaplikewerkersdag vind op 21 Maart plaas. Helpende Hand se afdeling vir maatskaplikewerkdienste het pas ’n peiling gedoen om menings oor hierdie beroep in te win. Volgens die terugvoer van die peiling het die meerderheid mense al te doen gehad met ’n maatskaplike werker. Hoewel die meerderheid se ervarings positief was, was daar heelparty mense wat aangedui het dat hulle ervarings met ’n maatskaplike werker negatief was. Dié ervarings manifesteer gewoonlik wanneer ’n kind uit ouerlike sorg verwyder moet word. “Die noodsaaklike rol wat maatskaplike werkers op ’n daaglikse grondslag in die samelewing vervul, word dikwels in ’n negatiewe lig gesien,” sê Christia Potgieter, ’n maatskaplike werker en hoof van Solidariteit Helpende Hand se afdeling vir maatskaplikewerkdienste. “Die publiek is ongelukkig meestal onbewus van die onmisbare dienste wat ’n maatskaplike werker in ’n gemeenskap lewer en is nie altyd ingelig oor die ware toedrag van sake, naamlik dat die maatskaplike werker nié die bevel om kinders uit ouerlike sorg te verwyder, uitreik nie,” verduidelik Christia. “Só ’n bevel mag slegs deur ’n landdros van die kinderhof uitgereik word, en daar word deeglik ondersoek na die ouers se omstandighede ingestel. Die Kinderwet no. 38 van 2005 stel duidelike instruksies oor die inligting wat vir ’n kinderhofverslag vereis word. Gevolglik word ’n maatskaplike werker dikwels verkeerdelik beskuldig dat hy of sy bloot kinders van hulle ouers af wil wegneem.” Volgens Christia is nog ’n wanpersepsie oor die beroep dat ’n maatskaplike werker nié oor ’n kwalifikasie hoef te beskik nie: die waarheid is dat ’n maatskaplike werker oor ’n vierjaargraad moet beskik en ook by die Raad van Maatskaplike Werkers (South African Council for Social Services) geregistreer moet wees. Dié raad is die waghond van die beroep, en indien ’n maatskaplike werker hom- of haarself aan onetiese of onprofessionele gedrag skuldig maak, stel die raad ondersoek na die klagte in en kan die raad sover gaan as om ’n maatskaplike werker van die rol te skrap. “Deur hierdie veldtog wil Helpende Hand bewusmaking skep oor wat maatskaplikewerkdienste behels, die verskillende fasette van die beroep, nodige kwalifikasies, die noodsaaklikheid van gemeenskapsontwikkeling asook inligting wat aan die publiek verskaf word rakende aanmeldbare sake en watter prosesse gevolg moet word. “Daar word nou, meer as ooit tevore, baie druk op individue, gesinne en gemeenskappe se emosionele, finansiële en fisiese welstand geplaas, en maatskaplike werkers speel ’n integrale rol om hoop uit wanhoop te skep.” Volg die veldtog op Solidariteit Helpende Hand se Facebook-blad, Instagram en www.helpendehand.co.za.